Simon Emil Ammitzbøll (LA), 2010-10-28:
Jeg skal lægge ud med at sige tak til fru Karin Nødgaard, som jo faktisk tidligere har meddelt, at Liberal Alliance bakkede op om det her lovforslag.
Nu trak behandlingen så lidt mere ud, så jeg alligevel kunne få lov til at holde en ordførertale, og det vil jeg så gøre.
Der er ikke ændringer i synspunktet, siden fru Karin Nødgaard meddelte, at vi var for lovforslaget; det er vi sådan set stadig væk.
Vi er glade at være en del af medieforliget sammen med regeringen og Dansk Folkeparti.
Vi synes, det er et rigtig godt medieforlig, der er lavet, det skaber nogle gode rammer for de danske medier, offentlige såvel som private.
Nu drejer det her sig jo så om et konkret lovforslag, som jeg derfor vil forholde mig mere detaljeret til.
I Liberal Alliance er vi meget glade for, at man har fået udbud af den fjerde landsdækkende FM-radiokanal, sådan at man får brudt DR's monopollignende tilstand på området landsdækkende radio.
Vi er glade for, at der bliver en egentlig konkurrencesituation.
Vi får mere mangfoldighed på radiomarkedet, og jeg er helt sikker på, at den nye radiokanal, når den på et tidspunkt bliver sat i gang, vil sørge for, at taleradio vil blive mere udbredt til nye målgrupper på samme måde, som TV 2 News har formået at ramme nogle målgrupper, som ikke nødvendigvis så Deadline tidligere, selv om man kan sige, at det er nogle af de samme debatter, der foregår på de forskellige tv-stationer.
Også styrkelsen af public service-puljen er vi meget tilfredse med, ikke kun med det, der er i forslaget her, men selvfølgelig også den økonomiske styrkelse, som er en del af forslaget, fordi det sikrer, at der kan blive produceret kvalitets public service-udsendelser, der kan blive sendt på private tv-stationer.
Og det virker.
Vi kan jo se, at det virker så meget, at selv Danmarks Radio nu er begyndt at købe tv-serier, der tidligere har været sendt på TV 3, støttet af public service-puljen.
Hvis det ikke skulle være beviset for, at det virker, så ved jeg ikke, hvad man mere kunne ønske sig. Det med en øget public service-pulje hænger jo også sammen med, at vi samtidig – det er ikke i forbindelse med lovforslaget, men dog i forbindelse med forliget – stiller et krav om, at der skal være øget konkurrenceudsættelse på de opgaver, som DR har internt, sådan at der er flere af DR's programmer, der vil blive konkurrenceudsat, så private kan være med til at byde ind, og der er det helt klart vores holdning, at jo mere konkurrence der er, jo bedre programmer får man. Det viser sig jo også, at med de krav, man stillede i den tidligere medieaftale, og som var mindre end dem, man stiller i den nye medieaftale, har selv Danmarks Radio været så begejstret for den her konkurrenceudsættelse, at de har konkurrenceudsat langt mere, end forligspartierne ønskede, og det vil sige, at der faktisk går et par år, før de nye skrappere krav er højere end det, DR allerede frivilligt gør i dag, fordi DR ved det, som vi ved, nemlig at konkurrence giver øget kvalitet til en lavere pris, og dermed får man mere for licenspengene.
Både spørgsmålet om den fjerde radiostation og spørgsmålet om public service-puljen lever også op til en af de ting, der er meget vigtige for os i Liberal Alliance, nemlig at der er en større andel af den public service, der bliver udbudt til befolkningen, som bliver varetaget af private aktører, end tilfældet er i dag, hvor langt, langt det meste bare blive givet direkte til Danmarks Radio.
Vi er glade for den her aftale, men jeg kan allerede nu afsløre, at vi, hvis vi skal være med til at indgå en aftale om 4 år, satser på at øge andelen af public service-midler, som kommer ud at arbejde i den private branche, sådan at der kommer mere konkurrence og mere kvalitet.
Så er der også en udbygning af værditestordningen, som jo i virkeligheden bare skal sikre, at det, Danmarks Radio sender og laver, er public service, også når de bevæger sig ud på nye områder.
Vi kan jo hver især have mange holdninger til, hvad der er public service, men jeg synes, det er farligt, hvis det ender med, at det er public service, bare det er Danmarks Radio, der står som afsender.
Det er jo sådan, det desværre har udviklet sig, og det er det, værditesten skal være med til ligesom at sætte en bremse ind over for.
På filmområdet har vi styrket dansk film ved at give flere penge fra licensmidlerne, samtidig med at vi har lettet den byrde, tv-stationerne havde i forhold til at skulle investere i dansk film.
Endelig glæder vi os som det sidste meget over den del af lovforslaget, der handler om, at reklamereglerne bliver liberaliseret, sådan at der er mulighed for at tjene flere penge, bl.a. for TV 2.
Hvis det havde stået til os, skulle man have liberaliseret reklamereglerne endnu mere.
Vi synes godt, man kunne have åbnet op for f.eks. breaks på tv-stationer, som sender fra Danmark, men det er jo et forlig, vi har lavet, og vi er blevet enige om det, som Venstre, Konservative, Dansk Folkeparti og Liberal Alliance nu kunne blive enige om.
Men alt i alt synes vi, det er et rigtig godt forlig og et rigtig godt lovforslag, som vi selvfølgelig bakker op om.